A BÍRÓSÁG ÍTÉLETE (első tanács)
2007. július 18.
C‑213/06. P. sz. ügy
Európai Újjáépítési Ügynökség (EAR)
kontra
Georgios Karatzoglou
„Fellebbezés – Ideiglenes alkalmazott – Szerződés felmondása”
Tárgy: Az Európai Közösségek Elsőfokú Bíróságának a T‑471/04. sz., Karatzoglou kontra Európai Újjáépítési Ügynökség ügyben 2006.
február 23‑án hozott ítélete (az EBHT‑ban még nem tették közzé) ellen benyújtott, ezen ítélet hatályon kívül helyezésére irányuló
fellebbezés.
Határozat: A Bíróság az ítéletet hatályon kívül helyezi, és az ügyet visszautalja az Elsőfokú Bírósághoz.
Összefoglaló
Tisztviselők – Elvek – Bizalomvédelem
(Az egyéb alkalmazottakra vonatkozó alkalmazási feltételek, 47–50. cikk)
Az a tény, hogy az ideiglenes alkalmazotti szerződés módosítása kétértelmű helyzetet teremtett, amely azt a benyomást kelthette,
hogy az adminisztráció korlátozta a szerződés felmondására vonatkozó, az egyéb alkalmazottakra vonatkozó alkalmazási feltételek
47–50. cikkén alapuló hatáskörét, nem keletkeztet jogos bizalmat az alkalmazott javára a szerződésének időtartamával kapcsolatban.
A bizonytalan szerződéses helyzetből ugyanis nem eredhet az adminisztrációtól származó olyan konkrét ígéret, amely a bizalomvédelem
alkalmazásához szükséges.
E tekintetben nem lehetséges azon elvre hivatkozni, amelynek értelmében a munkaszerződésben részes gyengébb fél elvárhatja,
hogy a szerződés pontatlan rendelkezéseit számára kedvező módon értelmezzék. Az alkalmazott munkáltatójával szembeni szerződéses
helyzetével kapcsolatos megfontolások nem pótolhatják a jogos bizalom fennállásának megállapításához szükséges valamely feltétel
hiányát.